Gudrun Kongelf

Gudrun Sofie Kongelf (født 22. mars 1909 i Norderhov, død 23. mai 1987 i Oslo) var en norsk billedkunstner, kjent som en av pionerene for den abstrakte kunsten i Norge. Hun er blant annet representert med flere verk i Nasjonalmuseet.


== Liv og virke ==
Foreldrene var Kristian Kongelf (1887–1965) og Hanna Olsdatter Smedsbøleiet (1888–1974).
Hun fikk utdannelse ved Statens håndverks- og kunstindustriskole i Oslo under Carl von Hanno og Per Krohg 1932–34, Wilhelm Krogh-Fladmark 1937–38 og Chrix Dahl 1946–47. I 1946 studerte hun også ved Statens kunstakademi i Oslo, igjen som elev av Per Krohg, mens hun under andre verdenskrig gikk hos Bjarne Engebrets ved hans private malerskole. I 1954 studerte hun dessuten ved Kunstakademiet i København.I likhet med blant andre Gunnar S. Gundersen og Ludvig Eikaas fant Kongelf tidlig inspirasjon hos kunstnere som Kandinskij, Klee og Miró. En utstilling i Kunstnerforbundet i 1950 sammen med Gundersen og Eikaas skapte en viss oppmerksomhet, siden nonfigurativ til da i liten grad var vist i Norge. Noenlunde samme utstilling ble for øvrig vist i Bergen året før, da i tillegg med bilder av Odd Tandberg.
Kongelf var gift med Gunnar S. Gundersen fra 1948 til rundt 1952. Bruddet med Gundersen innebar også brudd med venner og kolleger fra miljøet de tilhørte, noe som kan hevdes å ha hatt en positiv følge for hennes kunstnerskap, da det fikk henne til utvikle sin egen stil, fri fra deres påvirkning. Med en utstilling i Galleri Paletten i Oslo i 1957 viste hun tydelig inspirasjon fra tachismen, en fransk retning hvor geometrisk abstraksjon ikke lenger er rådende.
Utover på femtitallet jobbet hun med olje, akvarell, tusj, litografi, tresnitt og med serigrafi, en teknikk hun opptok som en av de første blant norske grafikere. I 1959 fikk hun tredjepremie i en grafikk-konkurranse arrangert av National Serigraph Society i New York, og de påfølgende årene holdt hun to separatutstillinger der.
I 1976 ble det holdt en retrospektiv utstilling i Kunstnernes Hus.


== Arbeider ==


=== Utsmykninger og verk i offentlige samlinger ===
Norden Kemiske Farvefabrik, Oslo (1951)
Bergen Billedgalleri
Trøndelag Kunstgalleri
Nationalmuseum, Stockholm
Melzers Gallery, New York
Miami Art Center, USA
Riksgalleriet
Oslo kommunes kunstsamlinger
Norges Bank
Utenriksdepartementet
Sandefjord og Sarpsborg kunstforeninger
New York Graphic Society


=== Illustrasjonsarbeider ===
F. Bjørnseth: Syv septimer, Oslo 1954, Vandreren, Oslo 1955 og Til minne om en klode, Oslo 1956


== Utstillinger ==


=== Separatutstillinger ===
Arendal Kunstforening, 1956
Paletten, Oslo, 1957
International Galleri, New York, 1960
International Galleri, New York, 1961
Sarpsborg Kunstforening, 1961
Galleri Per, Oslo, 1961
Galleri KB, Oslo, 1964
Permanenten, Oslo, 1969
International Galleri, New York, 1973
Kunstnernes Hus, Oslo, 1976


=== Kollektivutstillinger ===
Høstutstillingen, 1946-1947
Høstutstillingen, 1949-1953
Høstutstillingen, 1955-1963
Nordisk grafikk, Oslo, 1954
Nordisk grafikk, Den norske utstilling, Reykjavik, 1954
3. Biennale, São Paulo, 1955
Norveska grafika, Ljubljana, 1956
La Gravure Norvégienne Contemporaine, Frankrike, 1956
Nordisk grafikkunion, København, 1956
Unge Kunstneres Samfunn jub.utstilling, Kunstnernes Hus, Oslo, 1957
Contemporary Prints from Norway, Oregon, 1959
Unge Kunstneres Samfunn Vårutstilling, 1959
Unge Kunstneres Samfunn Vårutstilling, 1962
Nordisk grafik, Stockholm, 1960
Norwegian Graphic Art, England, 1961
Norwegische Graphik der Gegenwart, Berlin, 1962
Miami Art Center, USA, 1971
International Telephone and Telegraph International Exhibition, USA, 1971-1974
50 årene - et gjennombrudd, Sonia Henies og Niels Onstads Stiftelser, 1962


== Referanser ==


== Eksterne lenker ==
Verker av Gudrun Kongelf i Nasjonalmuseets eie.